Vetrák, Milan, poslanec NR SR (2021-04-01):
Ďakujem pekne, pán predsedajúci. Ja vzhľadom na to, že máme dnes veľmi nabitý program, tak nebudem tú diskusiu nejak naťahovať. Sústredím sa len na podanie pozmeňujúceho a doplňujúceho návrhu a na jeho stručné odôvodnenie. Tento návrh vychádza zo stanoviska parlamentnej legislatívy. Tie veci, ktoré som si osvojil, následne boli konzultované aj s pánom podpredsedom vlády, niekoľkokrát aj dokonca s úradom, ktorý je za túto oblasť zodpovedný, čiže na ochranu hospodárskej súťaže. Je to, samozrejme, teda aj po konzultácii s nimi predkladané pánom podpredsedom. Prečítam teda najskôr samotný návrh. Bod 1. V čI. I v § 2 ods. 5 sa slová „uverejnená v Zbierke zákonov Slovenskej republiky“ nahrádzajú slovami „ktorou je Slovenská republika viazaná“. Bod 2 pozmeňujúceho návrhu. V čl. I v § 16 ods. 1písmeno d) znie: „d) ukladá 1. dočasné opatrenia podľa § 31, 2. opatrenia podľa § 32 alebo § 40, 3. plnenie záväzkov podľa § 33.“ Bod 3. V čl. I v § 16 ods. 1 písm. l) a ods. 10 a v § 56 ods. 3 písm. e) sa slová „uverejnenej v Zbierke zákonov Slovenskej republiky“ nahrádzajú slovami „ktorou je Slovenská republika viazaná“. Bod 4 pozmeňujúceho návrhu. V čl. I v § 25 ods. 2 písm. f) sa slová „medzinárodná zmluva uverejnená v Zbierke zákonov Slovenskej republiky“ nahrádzajú slovami „medzinárodná zmluva, ktorou je Slovenská republika viazaná“. Bod 5 pozmeňujúceho návrhu. V čl. I v § 12 ods. 4 sa slovo „zdrojoch“ nahrádza slovom „financovaní“. Bod 6 pozmeňujúceho návrhu. V čl. I v § 13 ods. 9 sa slová „avšak najviac“ nahrádzajú slovami „avšak najdlhšie“. Bod 7 pozmeňujúceho návrhu. V čl. I § 13 ods. 16 sa slovo „najviac“ nahrádza slovami „avšak najdlhšie“. Bod 8 pozmeňujúceho návrhu. V čl. I v § 14 ods. 14 sa veta „Po skončení funkcie člena rady úradu podľa odseku 12 písm. b) plní pôvodný člen rady úlohy až do vymenovania nového člena rady úradu, najdlhšie dva mesiace od vzdania sa funkcie.“ nahrádza vetou „Po vzdaní sa funkcie podľa odseku 12 písm. b) zostáva pôvodný člen rady vo funkcii do vymenovania nového člena rady úradu, avšak najdlhšie dva mesiace od vzdania sa funkcie.“ Bod 9 pozmeňujúceho návrhu. V čl. I v § 9 ods. 3 v druhej vete sa na konci bodka nahrádza bodkočiarkou a pripájajú sa tieto slová: „úrad vyzve účastníka konania na doplnenie podkladov vždy, ak bez doplnenia nie je možné posúdenie koncentrácie.“ Bod 10 pozmeňujúceho návrhu. V čl. I v § 42 ods. 1 sa slová „môže uložiť“ nahrádzajú slovom „uloží“. Bod 11 pozmeňujúceho návrhu. V čl. I v § 42 ods. 2 sa slová „môže uložiť“ nahrádzajú slovom „uloží“. Bod 12. V čl. I v § 43 ods. 1 sa slová „úrad môže združeniu podnikateľov uložiť pokutu“ nahrádzajú slovami „úrad uloží združeniu podnikateľov pokutu“. Bod 13 pozmeňujúceho návrhu. V čl. I v § 44 ods. 1, 2 a 3 sa slová „môže uložiť“ nahrádzajú slovom „uloží“. Bod 14 pozmeňujúceho návrhu. V čl. I v § 46 ods. 1 a 2 sa slová „môže rozhodnutím uložiť“ nahrádzajú slovom „uloží“. Bod 15 pozmeňujúceho návrhu. V čl. I v nadpise § 40 sa slová „Dočasné opatrenie“ nahrádza slovom „Opatrenie“. Bod 16 pozmeňujúceho návrhu. V čl. I v § 49 ods. 1 sa slová „podľa odsekov 2 až 6“ nahrádzajú slovami „podľa odseku 2“. Bod 17 pozmeňujúceho návrhu. V čl. I v § 49 sa vypúšťa odsek 6. A bod 18 pozmeňujúceho návrhu. V čl. II sa pred doterajší bod 1 vkladá nový bod, ktorý znie: „1. V § 185 sa za slová „Správny súd môže“ vkladá čiarka a slová „ak osobitný predpis neustanovuje inak,“.“ A ešte aj doterajšie body 1 a 2 sa označujú ako body 2 a 3, čiže prečíslovanie. Teraz veľmi krátko k tomu pozmeňujúcemu návrhu, pretože má veľa bodov, tak nebudem zdržiavať. Ono sa dajú niektoré body aj kumulatívne okomentovať. Väčšinou ide o legislatívno-technické pripomienky, či už nahrádzame tie slová „uverejnené v Zbierke zákonov“ slovami „medzinárodná zmluva, ktorou je Slovenská republika viazaná“. Ide o to, že ten okruh tých zmlúv, ktoré boli pôvodne upravené v návrhu zákona, bol užší a my po novele ústavy v roku 2001 sme viazaní aj medzinárodnými zmluvami, ktoré nie sú len uverejnené v Zbierke zákonov, ale sú, a ktorými je Slovenská republika viazaná aj bez toho, aby boli uverejnené v Zbierke zákonov, a preto sme tento okruh zmlúv rozširovali. Týka sa to bodov 1, 3, 4... áno, 1, 3 a 4. Potom sú tam legislatívno-technické vylepšenia kvôli konzistencii textu, to sú body 6, 7, 8. Mali sme tam či už predsedu úradu, podpredsedu úradu a ďalších funkcionárov úradu, ktorí mali pri ukončení funkcie nejednotnú formulačnú, formulácie uvedené, tak sme ich dali dokopy v tých bodoch 6, 7, 8. Body 9 až 14, išlo pôvodne o to, že úrad pri udeľovaní sankcií mal oprávnenie pokutu len ukladať, ako bolo to jeho len oprávnenie a nie povinnosť. A toto na ústavnoprávnom výbore bolo vytýkané ako niečo, čo by nemalo byť len fakultatívne pre ten úrad stanovené, ale malo by to byť obligatórne, teda ak už niekto niečo poruší, tak úrad by mal mať povinnosť uložiť pokutu. Nemalo by to byť len tak, že môže, a teda potom môže kedy? Kedy chce alebo kedy? Niekomu áno, niekomu nie? Takže toto ukladanie pokút sme v tých bodoch 9 až 14 stanovili obligatórne. A v bode 9 išlo o situáciu, kedy úrad nemusel si žiadať od účastníka konania o koncentrácii podklady ani vtedy, kedy on sám bol jediným, ktorý tie podklady môže tomu úradu poskytnúť, aby ten úrad mohol vo veci rozhodnúť, a to sa nám nepozdávalo. Takže sme to opravili tak, že pokiaľ ten účastník je jediným, ktorý môže prispieť k ukončeniu toho konania, rozhodnutia vo veci samej, tak vtedy je povinný ten úrad vyzvať účastníka, aby mu tie podklady poskytol. Potom sú tam ďalšie legislatívno-technické vylepšenia. Je to bod 2 a bod 15 dokopy, kde sme v § 40 mali v štyroch odsekoch dočasné opatrenia, ale v odseku 5 bolo trvalé opatrenie, a preto sme ten paragraf premenovali. Nemohol sa volať dočasné opatrenie, keďže v odseku bolo trvalé opatrenie, tak sme to nazvali len opatrenie. To bolo formulačné, to je bod 2 a 15. No a zostali nám dva body, ktoré, čiže bod 17, 18. Bod 18 je novelizáciou, novelizáciou v čl. II máme otvorený Správny súdny poriadok a tam bolo potrebné vyjadriť vzťah medzi zákonom o ochrane hospodárskej súťaže a Správnym súdnym poriadkom, aby nedošlo k nepriamej novele Správneho súdneho poriadku. O tom je ten bod 18. A bod 17, tam išlo o situáciu, kedy v prípade pandémie úrad v podstate bez nejakých presnejších podmienok a obmedzení nemusel umožňovať nahliadnuť do spisu účastníkovi konania, a to sa nám nepozdávalo. Snažili sme sa to s príslušným úradom riešiť tak, že by tie lehoty boli zachované tomu účastníkovi počas toho, ako mu nebude umožnené nahliadnutie do spisu, ale to úrad vyhodnotil z praktickej stránky ako v podstate ešte horšie riešenie, ako keď to ustanovenie tam nebude. Takže nakoniec sme sa zhodli, že to opatrenie, že sa nebude umožňovať nahliadanie do spisu počas pandémie, vypustíme a bude ten úrad musieť prijať také hygienické a bezpečnostné opatrenia protipandemické, aby účastníkovi umožňoval nahliadnuť do spisu, aj keď je pandémia. To je vlastne všetko k tomuto pozmeňujúcemu a doplňujúcemu návrhu. Ja smerujem k tomu týmto pozmeňujúcim návrhom, aby sme samotný návrh zákona vylepšili. Je to nový zákon, veľmi dôležitý zákon a je potrebné ho mať čo najkvalitnejší. A prosím vás o podporu tohto pozmeňujúceho a doplňujúceho návrhu. Ďakujem pekne za pozornosť.